IISRAELI MÄED
Tere tulemast taas ühisele palvereisile Iisraeli mägedele.
Saatesarjas valmistame regiooni palves
Iisraeli põhjapoolsete hõimude ehk Efraimi naasmiseks.
Seni oleme eemaldanud kive, mis takistavad Efraimi naasmist.
Oleme tunnistanud patte, mis viisid põhjapoolse kuningriigi Iisraeli
ehk Efraimi pagendamiseni neilt mägedelt 3000 aasta eest.
Kivide koristamise etapp on lõpetatud.
Meil on hea meel teie ustavuse üle
ja tunneme end privilegeerituna, et seda imelist reisi just teiega teeme.
Alustame nüüd uut etappi ja palvetame,
et Issand kinnitaks meid kõiki oma Vaimuga, kui teed jätkame.
Nüüd hakkame kuulutama selle piirkonna üle Piibli tõotusi.
Seekord läheme palvereisile Eebali mäele,
kust Iisraeli rahvale kunagi patust johtuvaid needusi kuulutati.
Kuulutame seal Jeesuse võitu selle needuse üle,
mis Efraimi tema patu pärast tabas.
Räägime tee peal täpsemalt, milles asi.
Polnud mingi üllatus,
et Jumal pagendas põhjapoolse riigi Iisraeli ehk Efraimi talle antud maalt.
Jumal oli juba Moosese kaudu rahvale selgeks teinud,
mis nendega tõotatud maal juhtub, kui nad oma Jumala hülgavad.
"Issand pillutab teid rahvaste sekka
ja teid jääb üle pisut inimesi rahvaste seas, kuhu Issand teid viib.
Ja seal te teenite jumalaid, kes on inimese kätetöö,
puu ja kivi, kes ei näe ega kuule, ei söö ega tunne lõhna." 5Mo 4:27-28
Räägi, Mia, kus me oleme.
Oleme Samaaria linna lähedal, kus varem palvetamas käisime.
Pöörame ära umbes kilomeeter enne Samaariat
ja hakkame üles Eebali mäele sõitma.
Mis pidi Piibli järgi Iisraelile tõotatud maaga juhtuma,
kui rahvas sealt ära aetakse?
Jumal kirjeldas seda Moosesele nii:
"Ma teen teie linnad varemeiks ja hävitan teie pühamud,
ja ma ei salli enam teie meeldivat lõhna.
Jah, mina ise hävitan maa, nõnda et teie vaenlased,
kes seal elavad, pööraselt kohkuvad." 3Mo 26:30-32
Jumal rääkis Moosesele juba ette kaks võimalikku tulevikuvarianti.
Üks neist oli õnnistatud, teine neetud.
Rahvas sai ise otsustada, kumma tee valib.
Juba enne pagendusse sattumist jagunes Iisraeli rahvas kaheks.
Lõunapoolsel Juudal ja põhjapoolsel Iisraelil
on sellest peale erinevad teed olnud.
Ometi hülgasid mõlemad Jumala
ja Moosese raamatu järgi pagendati nad siit omalt maalt.
Põhja kuningriik Iisrael pagendati siit ca 3000 aasta eest,
Juuda pagendati selle aja vältel juba kaks korda.
Juuda teine naasmine oma maale algas ca 100 aasta eest.
Mia, kus me nüüd sõidame?
Eebali mäele viiv tee
kulgeb türklaste ehitatud vana raudtee kohal.
20. saj algul ehitatud Hejazi raudtee põhitee kulges Jordani jõe idakaldal
Damaskusest Araabia poolsaarele Medinasse.
See oli ühinemistee,
mis kulges Nablusest Jisreeli oru kaudu põhiteele
praeguse Jordaania aladel.
Kas rahvas mõistis, et pagendus oli seotud Jumala hülgamisega?
Vähemalt prohvetid mõistsid.
Kui Taaniel palus andeks juuda pagenduseni viinud patte,
võttis ta asja kokku järgmiselt:
"Kogu Iisrael on astunud üle su Seadusest ja on taganenud sellest,
võtmata kuulda su häält.
Seepärast on meie peale valatud see vanne, mille ta on vandunud,
mis Jumala sulase Moosese Seaduses on kirja pandud.
Sest me oleme tema vastu pattu teinud." Tn 9:11
Taanieli mainitud vannet oli rahvas kuulutanud endale just Eebalil.
Kui Iisraeli rahvas tuli Egiptusest Jumala tõotatud maale,
tõi Joosua Moosese käsu järgi rahva Eebali ja Gerasimi mäe vahele,
et kuulutada valjult Jumala antud käsuseadust.
"Esiteks seisid kogu Iisrael,
selle vanemad, ülevaatajad ja kohtumõistjad
siin- ja sealpool laegast leviitpreestrite ees,
kes kandsid Issanda seaduselaegast, niihästi võõrad kui pärismaised,
pooled Gerisimi mäe poole ja pooled Eebali mäe poole,
nõnda nagu Mooses, Issanda sulane,
varem oli käskinud Iisraeli rahvast õnnistada.
Ja seejärel ta luges ette kõik Seaduse sõnad,
õnnistuse ja needuse, kõik nõnda, nagu Seaduse raamatus oli kirjutatud.
Ühtegi sõna kõigest, mida Mooses oli käskinud,
ei jätnud Joosua lugemata
kogu Iisraeli koguduse ning naiste, väetite laste ja võõraste ees,
kes nendega kaasas käisid." Js 8:32-35
Nüüd oleme Eebali tipus.
See on üks Iisraeli kõrgemaid mägesid.
Seepärast on siin palju raadiomaste.
Meie tee viib neist mööda.
Siit näeb ka Gerisimi mäge,
kus ühel eelneval palvereisil käisime.
Needused loeti rahvale siit Eebalilt ja õnnistused sealt Gerisimilt.
Sõidame siit edasi tänasesse palvepaika.
Eebali tipp on üsna avar.
Saabusime siia läänest ja nüüd liigume põhja poole.
Jyrki, millised olid Eebalilt kuulutatud needused?
Siit kõlanud needuste nimekiri on pikk. See algab nii (5Mo 28:15-19):
"Aga kui sa ei kuula Issanda, oma Jumala häält,
ei pea hoolsasti kõiki tema käske ja seadlusi,
mis ma täna sulle annan,
siis tulevad su peale kõik need needused ja tabavad sind.
Neetud oled sa linnas ja neetud oled sa väljal.
Neetud on su korv ja su leivaküna.
Neetud on su ihuvili ja su maapinna saak,
su veiste vasikad ning su lammaste ja kitsede talled.
Neetud oled sa tulles ja neetud oled sa minnes."
Needuste nimekirja lõpus kõlab kõige tõsisem needus
ehk rahva pagendamine maalt.
"Ja Issand pillutab sind kõigi rahvaste sekka,
ühest maa äärest teise, ja sa teenid seal teisi jumalaid,
keda ei ole tundnud ei sina ega su vanemad - puust ja kivist.
Ja nende rahvaste hulgas ei ole sul rahu,
su jalatallal ei ole puhkepaika ja Issand annab sulle seal
väriseva südame, kustuvad silmad ja masendatud hinge." 5Mo 28:64-65
Jätame auto siia ja kõnnime tänasesse palvepaika.
Jyrki, mida Piibel veel Eebali mäest räägib?
Piibel räägib, et Joosua ehitas siia altari.
30 aasta eest leiti siit kaevamistöödel vana Iisraeli altar,
mis on ehitatud iisraellaste Egiptusest naasmise ajal.
Suur altar võib olla ehitatud Joosua esialgse altari peale,
kuna selle sees on jäänuseid teisest väiksemast, ümarast altarist.
Altari lähedalt leiti ka skarabeuse kujutisega ese,
mis pärineb Egiptusest, ajast, mil iisraellased sealt lahkusid.
Nüüd oleme kohal. Räägi, Jyrki, mis koht see on.
Oleme Eebali kirdeserval.
Kabiri mäe taga oleva kuru kaudu tõi Joosua rahva siia.
Sama teed saabusid siia varem Aabraham ja Jaakob.
Nemadki ehitasid siiakanti Jumalale altari,
kui Jumala tõotatud maale jõudsid.
Kui Iisraeli rahvas maale saabus,
ehitas Joosua altari siia Eebalile.
Hetkel räägib see paik oma tühjuses sellest,
kuidas pagendamisega
teostusid kõik siit kuulutatud needused.
Moosese raamatu tekst ei lõpe sellega.
Jumal lubab Iisraeli pärast pagendamist taastada.
Nüüd kuulutame maale saabumise altari ääres,
et kogu Iisrael naaseb veel maale, mille Jumal neile tõotas.
Tuleb aeg, kui iisraellased palvetavad nuttes Jumala poole,
ja mõistavad oma vääri teid.
Karistuseks Efraimi pattude eest oli pagendus.
See toimus täpselt nii nagu Jumal oli Moosesele rääkinud.
Karistuse pikkuse kuulutas Jumal prohvet Hesekieli kaudu,
kes pidi selle ka ise prohvetlikult läbi elama.
"Ja sina heida magama oma vasaku külje peale
ja võta enda peale Iisraeli soo süü:
niipalju päevi kui sa magad selle külje peal,
kannad sa nende süüd!
Ja mina määran sulle selleks päevade arvuks nende süüaastad:
kolmsada üheksakümmend päeva
pead sa kandma Iisraeli soo süüd!" Hs 4:4-5
Moosese raamatus on ka põhimõte, mis juhtub,
kui rahvas ka pärast karistamist meelt ei paranda.
"Aga kui te seejuures veel ei kuula mind
ja teete mulle vastuoksa,
siis teen minagi tulises vihas teile vastuoksa
ja karistan teid seitsmekordselt teie pattude pärast." 3Mo 26:27-28
Efraim ei parandanud meelt pagendusest hoolimata
ja nii seitsmekordistati tema karistust.
7 korda 390 on 2730 aastat.
Samaaria linn hävitati 722. a eKr,
kust arvestama hakates jõuame aastasse 2009.
Osa Efraimist viidi sundpagulusse juba varem
ja viimasedki Efraimi aladelt pagendusse sattunud
viidi mõnedel andmetel ära 7 aastat pärast Samaaria hävinemist.
Pagenduse aeg on lõppemas just neil päevil.
Jumala poolt Efraimile määratud karistus oli pikk,
kuid mitte lõputu.
Pärast needusi jätkab Moosese raamatu tekst:
"Kui sind tabavad kõik need sõnad,
õnnistus ja needus, mis ma su ette olen pannud,
ja sa talletad selle oma südamesse kõigi rahvaste keskel,
kuhu Issand, su Jumal, sind hajutab,
ja sa pöördud tagasi Issanda, oma Jumala juurde
ja kuulad tema häält kõiges, nõnda nagu ma täna sind käsin,
sina ja su lapsed,
kõigest oma südamest ja kõigest oma hingest,
siis pöörab Issand, su Jumal, su saatuse ja halastab su peale
ning kogub sind taas kõigi rahvaste hulgast,
kuhu Issand, su Jumal, sind on pillutanud.
Isegi kui su hajutatud oleksid taeva servas,
kogub Issand, su Jumal, sind sealt ja toob sind sealt ära.
Ja Issand, su Jumal, toob sind sellele maale,
mille su vanemad pärisid, ja sina pärid selle;
ja ta teeb sulle head
ning sigitab sind rohkem kui su vanemaid." 5Mo 30:1-5
Jesaja raamat kirjutab ka maa ja rahva taastamise etappidest.
Oleme palvereisidel valmistanud maad Efraimi naasmiseks.
Oleme järginud Jesaja 55. ptk mudelit
maa taastamise kohta,
mis põhineb sellel, et otsime Jumalat ja Tema tahet.
Esimene etapp on tunnistada patud ja neist lahti öelda.
Jesaja 55:6-7 -
"Otsige Issandat, kui ta on leitav,
hüüdke teda, kui ta on ligidal!
Õel jätku oma tee ja nurjatu mees oma mõtted
ning pöördugu Issanda poole, siis halastab tema ta peale;
ja meie Jumala poole, sest tema annab palju andeks."
Seni oleme palvereisidel pattude tunnistamisega tegelenud.
Järgmine etapp on hakata kuulama Issanda sõnu ja mõtteid,
ja hakata neid kuulutama.
"Aga minu mõtted ei ole teie mõtted,
ja teie teed ei ole minu teed, ütleb Issand.
Sest otsekui taevad on maast kõrgemal,
nõnda on minu teed kõrgemad kui teie teed,
ja minu mõtted kõrgemad kui teie mõtted." Js 55:8-9
Jesaja jätkab, et kui kuulutame Jumala Sõna,
hakkab ka juhtuma see, mida Sõna ütleb.
"Sest otsekui vihm ja lumi tulevad taevast alla
ega lähe sinna tagasi, vaid kastavad maad
ja teevad selle sigivaks ning kandvaks,
et see annaks külvajale seemet ja sööjale leiba,
nõnda on ka minu sõnaga, mis lähtub mu suust:
see ei tule tagasi mu juurde tühjalt,
vaid teeb, mis on mu meele järgi,
ja saadab korda, milleks ma selle läkitasin." Js 55:10-11
Nüüd oleme Jumala tõotuste kuulutamise etapis.
Seejärel tuleb aeg, mil tõotused hakkavad teostuma.
"Jah, te lähete rõõmsasti välja ja teid tuuakse rahus.
Mäed ja künkad rõkatavad rõõmust teie ees
ning kõik väljapuud plaksutavad käsi.
Kibuvitste asemel kasvavad küpressid, nõgeste asemel kasvavad mürdid.
See sünnib Issanda auks,
igaveseks, hävimatuks märgiks." Js 55:12-13
Jesaja kirjeldatud eestpalve mudel
teostus ka Juuda naasmise eest palvetanud Taanieli puhul.
Esimesel palvereisil Kabiri mäele vaatasime,
kuidas Taaniel rahva patte andeks palus,
kui ta märkas Paabeli vangipõlves, et Juuda paguluse aeg on lõppemas.
Seejärel saatis Jumal oma sõna, mis ületas inimkujutluse piirid.
Kui Taaniel oli rahva patud tunnistanud ja andeks palunud,
vastas Jumal tõotusega, et on tulemas võitud vürst
ehk Messias, kes lepitab rahva patud.
"Kui ma alles palves rääkisin, siis tuli see mees, Gabriel,
keda ma nägemuses varem olin näinud,
kiiresti lennates mu juurde õhtuse ohvri ajal.
Ta õpetas mind ja rääkis minuga ning ütles:
'Taaniel, nüüd olen ma tulnud sind targaks tegema.
Su anumiste algul läks Sõna välja
ja mina olen tulnud teatama, et sa oled armastust väärt.
Seepärast pane tähele Sõna ja õpi mõistma nägemust!
seitsekümmend aastanädalat on seatud su rahvale
ja su pühale linnale üleastumise lõpetamiseks,
patule piiri panemiseks ja süüteo lepitamiseks,
igavese õiguse toomiseks,
nägemuse ja prohveti kinnitamiseks
ja Kõigepühama võidmiseks.
Ja tea ning mõista: alates sõna tulemisest
Jeruusalemma taastamiseks ja ülesehitamiseks
kuni võitud vürstini on seitse aastanädalat;
ja kuuskümmend kaks aastanädalat." Tn 9:21-25
Nii Juuda naasmine kui Messia saabumine
toimusid täpselt nii nagu Jumal oli rääkinud.
See Messias oli Jeesus,
kes saabus täpselt sel ajal, millest Gabriel Taanielile rääkis.
Ka Messias ise viitab Taanieli raamatu andestuse tõotusele.
Kui Peetrus küsis, kas andestama peab seitse korda,
vastas Jeesus Mt 18:21:
"Ma ei ütle sulle seitse korda,
vaid kas või seitsekümmend seitse korda."
Jeesus viitas Taanielile antud tõotusele
seitsmekümne 7-aastase etapi kohta.
Jeesus suunas Peetruse küsimuse otse selle tõotuse juurde,
et pattude andekssaamine toimub Messia kaudu.
On tähtis märgata,
et ka Efraimi naasmine ei toimu lahus Messiast.
Kõik Efraimi naasmist puudutavad Piibli tõotused on seotud Messiaga
ja vaatame neid täpsemalt järgnevates saadetes.
Seekord kuulutame siit seda,
et Messias Jeesus on lahendus Eebalilt kuulutatud needustele
ja maalt pagendamisele.
Messias Jeesus tõi andestuse kõigile oma rahva pattudele
ja vabastas ka rahva
kõigist seaduserikkumisest johtuvatest needustest.
Sellest kirjutas ka Paulus.
"Ent Kristus on meid Seaduse needusest lahti ostnud,
kui ta sai needuse meie eest - sest on kirjutatud:
'Neetud on igaüks, kes puu küljes ripub'. Gl 3:13
Jeesus kandis ristile
kunagi siit Eebalilt kuulutatud Moosese seaduse needused,
sh ka rahva pagendamise oma maalt.
Need on lepitatud Messias Jeesuse verega.
Ka Efraimi tabanud needused on tõstetud ära Jeesuse peale.
Kuulutame nüüd koos nii Efraimile kui iseendale:
"Andestades meile kõik üleastumised,
kustutades ära meie võlakirja koos määrustega,
mis olid meie vastu,
ning selle on ta kõrvaldanud, naelutades selle risti külge." Kl 2:14
Kui Jeesus kandis kõik meie patud ristile,
kandis ta karistuse,
mis johtus nii meie kui Efraimi pattudest.
Kuulutame nüüd Jeesuses täielikku vabanemist
nii meile kui Efraimile sellest karistusest.
"Meie aga pidasime teda vigaseks, Jumalast nuhelduks ja vaevatuks.
Ent teda haavati meie üleastumiste pärast,
löödi meie süütegude tõttu.
Karistus oli tema peal, et meil oleks rahu,
ja tema vermete läbi on meile tervis tulnud." Js 53:4-5
Pagenduses hakkab Efraim Issandat otsima.
Kuulutame koos Efraimile tõotust,
millest Jumal rääkis juba Moosese kaudu.
"Siis te otsite sealt Issandat, oma Jumalat, ja sa leiad ta,
kui sa teda otsid kõigest oma südamest
ja kõigest oma hingest.
Kui sul on kitsas käes
ja kõik need asjad tabavad sind tulevasil päevil,
siis pöördud sa Issanda, oma Jumala poole
ja kuulad tema häält.
Sest Issand, su Jumal, on halastaja Jumal:
ta ei jäta sind maha ega hävita sind,
ja ta ei unusta lepingut su vanematega,
mille ta neile vandega andis." 5Ms 4:29-31
Kui põhjapoolne kuningriik Iisrael ehk Efraim oli pagendusse viidud,
õhutas Jumal ka prohvet Jeremijat kuulutama talle kutset tagasi tulla.
Seegi sisaldab tõotust.
Kuulutame koos Jeremijaga kooskõlas Jumala õhutusega.
"Mine ja hüüa neid sõnu põhja poole ja ütle:
Pöördu, taganeja Iisrael, ütleb Issand,
siis ma ei vaata teie peale enam süngel pilgul,
sest mina olen armuline, ütleb Issand, mina ei pea viha mitte igavesti.
Aga tunne oma süüd,
et sa oled üles astunud Issanda, oma Jumala vastu
ja oled iga halja puu all ajanud oma põlved laiali võõrastele.
Minu häält ei ole te mitte kuulnud, ütleb Issand.
Pöörduge ümber, taganenud lapsed, ütleb Issand,
sest mina olen võtnud teid oma valdusesse;
ja mina võtan teid: igast linnast ühe ja igast suguvõsast kaks
ning viin teid Siionisse!" Jr 3:12-14
Peagi pärast põhja poole hüütud Jumala naasmiskutset,
juhtus Jeremija järgi nii:
"Küngastel kuuldub häält, Iisraeli laste haledat nuttu,
sellepärast et nad on käinud vääral teel,
on unustanud Issanda, oma Jumala.
Pöörduge tagasi, taganenud lapsed,
ma teen teid terveks teie taganemisest!"
Iisraellased vastavad:
"'Vaata, me tuleme sinu juurde,
sest sina oled Issand, meie Jumal.'" Jr 3:21-22
Isa, Aabrahami, Iisaki ja Jaakobi Jumal,
oleme siin mäel, kus Joosua ajal
tehti Sinu rahvale teatavaks pagenduse needus.
Isa, kõik on läinud nii nagu on kirjutatud.
Aitäh, Issand, et selles on ka lootus,
et kogu naasminegi toimub nii nagu on kirjutatud.
Aitäh, et võime sellele loota, Jeesuse nimel. Aamen.
Aitäh, Isa, et Sina oled ustav oma lepingule ja tõotustele,
kuigi meie oleme koos Efraimiga Sulle truudust murdnud.
Paneme enda ja Efraimi lootuse Sinu tõotustele.
Järgmistel reisidel hakkame detailsemalt läbi vaatama tõotusi,
mis on Jumala Sõnas selle ala ja Efraimi naasmise kohta.
Kuulutame neid tõotuse alusel, et Jumala Sõna ei naase tühjalt,
vaid saadab korda, milleks see on läkitatud.
Valmistume palves järgmiseks reisiks.
Võid osaleda palvereisidel ka neid rahaliselt toetades.
Võid toetada TV7 Eesti kanalit helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri